

Tárgy: Jegyző 2024. évi adóztatási tevékenységéről beszámoló

Mellékletek: -

**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2025. június 27-i RENDES ÜLÉSÉRE**

**7.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalja a 2025.06.27-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 6 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2025. június 27. napján tartandó rendes képviselő-testületi ülésére**

**ELŐTERJESZTÉS CÍME: Jegyző 2024. évi adóztatási tevékenységéről beszámoló**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (a továbbiakban. Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A jegyző munkája ellenőrzésének egyik jelentős eszköze az adott önkormányzaton belül a jegyző testület előtti beszámoltatása, erről szóló előterjesztést másik napirendi pontként tárgyalja a testület.

A helyi adókról szóló 1990. évi C. törvény 8. § (1) bekezdése alapján a települési önkormányzat a beszedett adó összegéről évenként köteles a költségvetési beszámoló részeként a település lakosságát tájékoztatni. A képviselő-testület május hónapban tárgyalja az Önkormányzat zárszámadását, ahol részletes kimutatás kerül bemutatásra a beszedett helyi adók összegéről.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdés g) és h) pont alapján:

*„g) a jegyző beszámoltatása útján ellenőrzi az adóztatást;*

*h) tájékoztatja a lakosságot a helyi adókból származó bevételek összegéről.”*

Fentiekre tekintettel terjesztjük a képviselő-testület elé a jegyző 2024. évi adóztatási tevékenységéről szóló beszámolót.

**I. Kapcsolódó főbb jogszabályok**

Anyagi jogszabályok:

A helyi adókról szóló 1990. évi C. törvény (a továbbiakban: Htv.)

A helyi adókról szóló 31/2015. (XI. 30.) önkormányzati rendelet (a továbbiakban Ör.)

Eljárási jogszabályok:

Az adózás rendjéről szóló 2017. évi CL. törvény (a továbbiakban: Art.)

Az adóigazgatási rendtartásról szóló 2017. évi CLI. törvény

Az adóhatóság által foganatosítandó végrehajtási eljárásokról szóló 2017. évi CLIII. törvény (a továbbiakban: Avt.)

Az adóigazgatási eljárás részletszabályairól szóló 465/2017. (XII. 28.) Korm. rendelet

Bevezetett adónemek:

1. Építményadó
2. Telekadó
3. Iparűzési adó
4. Idegenforgalmi adó

A 2024. évre tervezett adókötelezettség és a befolyt adóbevételek nagysága az alábbiak szerint alakult:

|  |  |  |  |
| --- | --- | --- | --- |
| **Adónem** | **Tervezett** | **Befolyt** | **Arány** |
| **Építmény** | 150.000.000,- Ft | 159.451.299,- Ft | 106,30 % |
| **Telek** | 25.000.000,- Ft | 25.662.373,- Ft | 102,65 % |
| **IFA** | 80.000.000,- Ft | 98.061.397,- Ft | 122,58 % |
| **IPA** | 200.000.000,- Ft | 219.497.952,- Ft | 109,75 % |
| **Összesen** | 455.000.000,- Ft | 502.673.021,- Ft | 110,48 % |

*Forrás: ASP Zárási összesítő*

A jelen beszámolóban szereplő számszaki adatok az ASP Adószakrendszer zárási összesítőjéből, vagy az ASP Adattárházból kinyert adatok.

**II. Személyi állomány, tárgyi feltételek**

Az adócsoport 4 fővel (adócsoport vezető és 3 fő adóhatósági ügyintéző) továbbá 1 fő idegenforgalmi adóellenőrrel látja el a feladatokat. A helyszíni hatósági ellenőrzési feladatok megoldása nehezített, tekintettel arra, hogy az idegenforgalmi adóellenőr portai feladatokat is ellát, a vendégellenőrzések azonban ennek ellenére, megfeszített munka árán is, akár rendkívüli munkavégzés elrendelésével biztosítottak.

A munkavégzés biztosításához szükséges tárgyi feltételek rendelkezésre állnak, minden ügyintéző külön munkaállomáson végzi feladatait. Az önkormányzati feladatellátás egységességének támogatásához, valamint a költségvetési stabilitás megőrzéséhez fűződő kormányzati érdekre figyelemmel létrehozott ASP szolgáltatás keretein belül az adó szakrendszer használatával történik az adóztatási tevékenység ellátása.

Az adóhatósági feladatokat ellátó ügyintézők között az alábbiak szerint oszlik meg az iktatott ügyiratok száma:

1. ügyintéző (vagyoni típusú adók): 212 db ügyirat
2. ügyintéző (vagyoni típusú adók, végrehajtási feladatok): 222 db ügyirat
3. ügyintéző (helyi iparűzési adó): 2535 db ügyirat
4. ügyintéző (idegenforgalmi adó): 1918 db ügyirat

Meg kívánjuk jegyezni, hogy az ügyiratok száma nem ad kellő mélységű tájékoztatást az egyes ügyintézők leterheltségéről, a feladatok mélységéről. Az ASP rendszer, és az azon keresztül történő automatikus iktatásól kifolyólag előfordulhat nagyobb számú ügyirat egyes ügyintézőknél.

**III. Építményadó**

A Htv. 11. §-a alapján adóköteles az önkormányzat illetékességi területén lévő építmények közül a lakás és a nem lakás céljára szolgáló épület, épületrész (a továbbiakban együtt: építmény). A Htv.-ben rögzített főszabályokon túl adómentesség került megállapításra az Ör.-ben, és többféle (területnagysághoz kötött) adómérték került meghatározásra attól függően , milyen célt szolgál az építmény.

Adómértékek – az Ör. rendelkezéseit nem megismételve – a 2024. évben: 200,- Ft/m2, 600,- Ft/m2, 800,- Ft/m2, 1200,- Ft/m2.

Építményadó vonatkozásában a 2024. évben 6010 db adótárgy vonatkozásában került előírás, mely 6010 adózót (4893 db eltérő adózót) jelentett. Az adótárgyak több mint felét üdülők teszik ki, összesen 3271 db adótárgyat. A Htv. szerinti lakásfogalomnak összesen 1400 db adótárgy minősül. A fennmaradó adótárgyak az adótárgy típusa szerint kereskedelmi egységnek, szállásépületnek vagy egyéb nem lakás céljára szolgáló épületnek felelnek meg.

**IV. Telekadó**

A Htv.17. §-a alapján adóköteles az önkormányzat illetékességi területén lévő telek. A Htv.-ben rögzített főszabályokon túl adómentesség került megállapításra az Ör.-ben, és többféle (területnagysághoz kötött) adómérték került meghatározásra.

Adómértékek – az Ör. rendelkezéseit nem megismételve – a 2024. évben: 10,- Ft/m2, 150,- Ft/m2, 200,- Ft/m2.

A 2024. adóév vonatkozásában 66 adótárgy, 61 eltérő adózó vonatkozásában került előírásra a betervezett telekadó bevétel.

**V. Helyi iparűzési adó**

A Htv. 35. § (1) bekezdése alapján: adóköteles az önkormányzat illetékességi területén végzett vállalkozási tevékenység (a továbbiakban: iparűzési tevékenység). Az adó mértéke az adóalap 2 %-a. A Htv.-ben kapott felhatalmazás alapján, az Ör.-ben került adómentesség megállapításra.

Iparűzési adó tekintetében a 2023. év vonatkozásában kértük le az adatokat az adóalap keletkezésének időpontja-bevallás-megfizetés időpontja miatti eltérés okán: 498 érintett bevallásról van szó, az önkormányzat illetékességi területére jutó adóalap összege 9.848.414.584,- Ft.

**VI. Idegenforgalmi adó**

A Htv. 30. § (1) bekezdése alapján adókötelezettség terheli azt a magánszemélyt aki nem állandó lakosként az önkormányzat illetékességi területén legalább egy vendégéjszakát eltölt. Az adómentességre a Htv.-ben foglaltak az irányadóak, az adómértéke személyenként és vendégéjszakánként 550,- Ft.

A 339.372 db vendégéjszakából 174.472 db adóköteles vendégéjszaka volt.

**VII. Pótlék, bírság, végrehajtási eljárás**

Mulasztási bírság:

Az Art. 220. § (1) – (2) bekezdése alapján: *„(1) Ha jogszabály eltérően nem rendelkezik, az adóhatóság az e törvényben, adókötelezettséget előíró törvényben, illetve e törvények felhatalmazásán alapuló más jogszabályban megállapított kötelezettségnek a megszegése miatt a természetes személy adózót négyszázezer forintig, nem természetes személy adózót egymillió forintig terjedő mulasztási bírsággal sújthatja. (2) A kötelezettség megszegésének minősül a kötelezettség hibás, hiányos, valótlan adattartalommal történő, vagy késedelmes teljesítése, illetve teljesítésének elmulasztása.”*

Késedelmi pótlék:

Az Art. 206. § (1) bekezdése alapján: az adó késedelmes megfizetése esetén az esedékesség napját követő naptól, mint kezdőnaptól késedelmi pótlékot kell fizetni.

Bírságból 369.481,- Ft, Késedelmi pótlékból összesen 4.953.605,- Ft összeg folyt be.

Végrehajtás:

A kivetett adók hátralékának behajtása nagy munkát igényel. A behajtás menete szerint elsőként fizetési felhívást küldünk a tartozás rendezésére (természetesen amennyiben rendelkezésre áll az adós telefonos elérhetősége ilyen módon is megkeresésre kerülnek az érintett adózók), mely néhány esetben eredményre vezet. Amennyiben a felszólítás nem vezet eredményre, a végrehajtás átadása érdekében az adóhatóság alkalmazza az Avt. 36. §-ban foglaltakat, miszerint:

*„Az önkormányzati adóhatóság a végrehajtást önálló bírósági végrehajtó útján is foganatosíthatja. Ebben az esetben az önálló bírósági végrehajtó az e törvényben foglalt rendelkezések alkalmazásával jár el azzal az eltéréssel, hogy illetékességére a Vht. 232. § (3)–(5) bekezdése az irányadó, és alkalmazza a Vht.-nak az elektronikus ingó- és ingatlanárverésre vonatkozó rendelkezéseit is. Az önálló bírósági végrehajtó díjazására a bírósági végrehajtói díjszabásról szóló rendelet rendelkezései alkalmazandók.”*

Az önálló bírósági végrehajtó ezt követően foganatosítja az egyes végrehajtási cselekményeket (inkasszó, jövedelemből történő letiltás, ingó-ingatlan árverés, stb.).

A behajtás sikerességét azonban nagyban meghatározza a jövedelem. Sajnos egyre többen vannak olyan adózók, akik nem dokumentált jövedelemmel rendelkeznek, így az végrehajtási eljárás alá sem vonható. Ezen túl a jövedelem tekintetében történő probléma a minimálbérre történő bejelentés, vagy a végrehajtási eljárás alá nem vonható bevételek.

Végrehajtási eljárásból befolyt összeg 2024. évben összesen 1.540.379,- Ft, mely 4 adózó vonatkozásában teljesült.

**VIII. Egyéb adóhatósági feladatok:**

Termőföld bérbeadásából származó jövedelem:

Amennyiben a magánszemély termőföldet ad bérbe, és a bérbeadás nem minősül adómentesnek (a bérleti szerződés időtartama nem éri el vagy haladja meg az 5 évet), akkor 15 százalék szja megfizetésére kötelezett a termőföld bérbeadásából származó bevétele után. Adókötelezettség esetén a bevétel egészét jövedelemnek kell tekinteni, vagyis a bevétellel szemben költséget elszámolni nem lehet. A jövedelem utáni adót a termőföld fekvése szerint illetékes önkormányzati adóhatóság felé kell bevallani és megfizetni. A 2024. évre vonatkozó adatok:16.895,- Ft bevétel keletkezett.

Gépjárműadó:

A gépjárműadóról szóló 1991. évi LXXXII. törvény rendelkezései szerint, a gépjárművel kapcsolatos feladatokat 2021. január 1. napjától kezdődően a Nemzeti Adó-, és Vámhivatal látja el, jelenleg csak az ezt megelőző időponttól keletkezett esetleges hátralék beszedése az adóhaság feladata. Ebből 2024. évben 146.464,- Ft bevétel keletkezett.

Adók módjára behajtandó köztartozások:

A fentieken túl adók módjára behajtandó köztartozások végrehajtása még az adóhatóság feladata. Ekkor a köztartozás jogosultjának megkeresése alapján folytatjuk le a végrehajtást, de nem a saját követelést érvényesítjük. Adók módjára behajtandó köztartozás például az állam által megelőlegezett gyermektartásdíj, munkaügyi, munkavédelmi bírságok, szabálysértési, helyszíni és közigazgatási bírságok, stb. Idegen bevételek számlán a 2024. évben 35.843,- Ft, közigazgatási hatósági eljárás illeték számlán 925.400,- Ft bevétel keletkezett.

Adó- és értékbizonyítvány kiállítása:

149 db adó-és értékbizonyítvány került kiállításra ingatlanok forgalmi értékéről (hagyatéki eljárásokhoz saját ügyben és más jegyzők megkeresése alapján, gyámhivatali megkeresésekre, jogszabályban meghatározott egyéb ügyekben), melyhez a szociális ügyintéző és az adócsoport vezetője helyszíni szemlét is lefolytatott.

**IX. Összegzés:**

Megállapíthatjuk, hogy az adóztatási tevékenység ellátása a hatályos jogszabályoknak megfelelően történt. Sajnos, a jelenlegi ügyintézői létszámmal (előző évhez képest 1 fővel csökkenés történt a Hivatali feladatok átstruktúrálása miatt) a helyszíni ellenőrzés nehezített, annak megszervezése nagyobb körültekintést igényel, de valamennyi feladat még így is ellátásra kerül. A végrehajtási eljárások önálló bírósági végrehajtón keresztül történő ellátása az előző években növelte a behajtási cselekmények sikerességét. A teljesítés meghaladta az előirányzatot. Összességében megállapíthatjuk, hogy az eredeti előirányzathoz képest a teljesítés megfelelő, az adóbevételek nagysága növekvő tendenciát mutat. Álláspontunk szerint az adóbevételek növelésére a jelenlegi struktúra mellett az adóvégrehajtások és adóellenőrzések fokozott alkalmazása mellett, megemelt ügyintézői létszámmal kerülhet sor.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdés h) pontja alapján a lakosság tájékoztatása a helyi adók beszedett összegéről a Harkányi Hírek Önkormányzati Hírlevél legutolsó számában megtörtént.

Fentiekre tekintettel tisztelettel kérem a képviselő-testületet, hogy az előterjesztést megtárgyalni, és a lenti határozati javaslatot elfogadni szíveskedjenek.

**Harkány, 2025. 06.03.**

**Bacsáné dr. Kajdity Petra**

**jegyző**

**Határozati javaslat**

*a jegyző 2024. évi adóztatási tevékenységéről*

Harkány Város Önkormányzat képviselő-testülete a jegyző 2024. évi adóztatási tevékenységéről szóló beszámolót megtárgyalta és azt az előterjesztésben foglalt tartalom szerint elfogadja. A képviselő-testület tudomásul veszi, hogy a jegyző a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdés h) pont alapján intézkedett a lakosság tájékoztatásáról a helyi adók beszedett összege tekintetében.

Határidő: azonnal

Felelős: jegyző