Tárgy: Harkány Város Önkormányzat 2025. évi költségvetésének I. módosítása

Melléklet: rendelet tervezet, táblák



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2025. június 27-i RENDES ÜLÉSÉRE**

**5.) Napirendi pont**

|  |  |
| --- | --- |
| ELŐTERJESZTŐ: | Baksai Endre Tamás, polgármester  Bacsáné Dr. Kajdity Petra, jegyző  Váradiné Kiskovács Enikő pénzügyi oszt.vez. |
| AZ ELŐTERJESZTÉST KÉSZÍTETTE: | Váradiné Kiskovács Enikő pénzügyi oszt.vez |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalják a 2025. június 27-i üléseiken |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Rendelet  Határozat |
| SZÜKSÉGES TÖBBSÉG: | Rendelet-minősített többség  Határozat-egyszerű többség |
| TERJEDELEM:  MELLÉKLET: | 6 oldal előterjesztés  rendelet tervezet, táblák |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. június 27. napján tartandó rendes ülésére**

**ELŐTERJESZTÉS CÍME:** **Harkány Város Önkormányzat 2025. évi költségvetésének I. módosítása**

**ELŐTERJESZTŐ: Baksai Endre Tamás, polgármester, Bacsáné Dr. Kajdity Petra jegyző, Váradiné Kiskovács Enikő pénzügyi osztályvezető**

**ELŐTERJESZTÉST KÉSZÍTETTE: Váradiné Kiskovács Enikő pénzügyi osztályvezető**

**Tisztelt Képviselő-testület!**

Az államháztartásról szóló 2011. évi CXCV. törvény (a továbbiakban: Áht.) 34. § (1)-(4) bekezdésében foglaltak, valamint az államháztartásról szóló törvény végrehajtásáról szóló 368/2011. (XII. 31.) Kormányrendelet (a továbbiakban: Ávr.) 42. §-a értelmében a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról (a saját hatáskörben végrehajtott előirányzat módosítások kivételével) a képviselő-testület az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét.

Az I. módosítással Harkány Város Önkormányzatának **összevont bevételi és kiadási előirányzata** 1.724.845.665 forintról **1.701.998.941** **forintra** módosult.

* 1. **Bevételek módosulása**

**1.1.1. Működési célú támogatások államháztartáson belülről** előirányzata **16.169.533 forinttal nőtt**, mely összeg magába foglalja a minimálbér emelése miatt keletkezett béremelés támogatásának összegét, mely 7.953.390 ft, a művelődési háznál jelentkező kulturális bértámogatás összegét, mely 2.205.356 ft. Itt jelenik meg bevételként a Harkányi Körzeti Óvodai Társulástól átvett pénz is. Ez a pénzátvétel a 2024. évi beszámolóhoz kapcsolódó bér visszafizetési kötelezettség fedezetét jelenti, mivel a visszafizetési kötelezettség az önkormányzaton keresztül történik. Ez összegszerűen 6.010.787 forint.

**1.1.2. Működési bevételek** soron **9.520.139** **forinttal emelkedett** az előirányzat. A következő rovatokat érinti a növekedés: készletértékesítésből származó bevétel, a szolgáltatások ellenértéke, egyéb működési bevételek, illetve a kiszámlázott általános forgalmi adó sorokat. Egyik jelentős tétel egy tavalyi rendezvényre kapott támogatás, melyet a Herman Ottó Intézettől kaptunk az idei év elején. Összegszerűen 4.953.000 forint.

**1.1.3. Működési célú átvett pénzeszközök** soron **6.000 Forint** emelést hajtottunk végre, ami egy iskolai kirándulás során megfizetett üzemanyag hozzájárulás.

**1.1.7. Felhalmozási célú átvett pénzeszközök** soron **225.000 forint** növekedést irányoztunk elő. Ez az összeg a Ságvári telepen élők szennyvíz közműfejlesztési hozzájárulásként megfizetett díjait tartalmazza.

**1.1.8. Finanszírozási bevételek** rovaton **48.767.396 forint** csökkenést módosítottunk. A csökkenés a beszámoló elkészítéséből adódik, méghozzá a pénzmaradvány alakulása miatt. Költségvetés készítésekor a tényleges pénzkészlet alapján kerül meghatározásra a pénzmaradvány, viszont a beszámoló készítésénél az összes kint lévő követelést és kötelezettséget is figyelembe veszi a program, ebből adódik a különbözet.

**1.2 Kiadások módosulása**

**1.2.1.Személyi juttatások** soron összesen **3.313.966 forinttal** növeltük az előirányzatot. Teljesítési adatokhoz igazítottuk a növekedést.

**1.2.2. Munkaadókat terhelő járulékok és szociális hozzájárulás** soron **239.002 forintos** emelést hajtottunk végre.

**1.2.3.Dologi kiadások** soron **29.001.392** forint emelést irányoztunk elő. Az eddigi teljesítések alapján javasoljuk a módosítást, illetve más rovatokon belüli átcsoportosítást végeztünk. Azért volt szükséges az emelés, mert tavaly év végén az MVM Next Energiakereskedelmi Zrt -től kaptunk egy tájékoztatást miszerint jelentős pótdíjat terheltek rá az önkormányzatunkra. Ez a pótdíj abból adódik, hogy a területileg illetékes elosztói engedélyes nyilvántartás alapján 2023.01.01.-2023.12.31. időszakban ténylegesen átvett és elfogyasztott villamos energia mennyisége a megkötött szerződésben rögzített toleranciasávon kívül esik. Ez azt jelenti, hogy önkormányzatunk részéről **alulvételezésre** került sor, melynek következtében pótdíj kiszabása történt meg részünkre. Ez összegszerűen 26.671.567 Forintot jelent

**1.2.4. Egyéb működési célú kiadások** soron **8.759.735 forint** növekedést hajtottunk végre. Itt jelenik meg az óvodánál keletkezett bér visszafizetési kötelezettség, a 2025. évi szolidaritási hozzájárulás mértéke, illetve Művelődési Háznál a tavalyi évhez kapcsolódó közüzemi díjakra kapott támogatás fel nem használt összegéből adódó visszafizetési kötelezettség.

**1.2.5. Beruházások** soron **5.789.252** forinttal csökkent az előirányzat.

**1.2.6 Felújítások** rovaton **58.371.567** forinttal csökkentettük az előirányzatot. A beruházási és a felújítási soron történt csökkenés oka a váratlan plusz kiadások megjelenése, illetve a pénzmaradvány csökkenése miatt volt szükség.

**2. Összegzés**Jelen módosítás azon plusz bevételekhez és kiadásokhoz kapcsolódnak, melyek változtak az eredeti előirányzathoz képest.

**3. Előzetes hatásvizsgálat**

A jogalkotásról szóló 2010. évi CXXX. törvény (a továbbiakban: Jat.) 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a képviselő-testületet tájékoztatni kell.

A Jat. 17. § (2) bekezdése határozza meg, hogy a jogszabály előkészítőjének a hatásvizsgálat során milyen szempontokat kell vizsgálni, melyre tekintettel a rendelet várható következményeiről – az előzetes hatásvizsgálat tükrében – az alábbi tájékoztatást adom:

1. A rendelet valamennyi jelentősnek ítélt hatása, különösen:

a) A rendelet társadalmi, gazdasági és költségvetési hatása:

A rendeletnek társadalmi, gazdasági hatása nem ismert. A költségvetési hatás a mérlegfőösszeg

növekedése, mely a bevételi oldalon az állami támogatások és működési bevételek növekedés,

kiadási oldalon a feladattal terhelt bevételek megjelenítése.

b) a rendelet környezeti és egészségügyi következményei: Nem határozhatók meg.

c) a rendeletnek adminisztratív terheket befolyásoló hatása: Nincs.

2. A jogszabály megalkotásának szükségessége, a jogalkotás várható következménye:

A rendelet az 1. a) pontban foglaltakon felül a jogalkotásról szóló törvényben előírt kötelezettségnek tesz eleget, ennek hiányában mulasztásos jogszabálysértést követne el az önkormányzat.

3. A jogszabály alkalmazásához szükséges személyi, szervezeti, tárgyi és pénzügyi feltételek:

Rendelkezésre állnak.

**Rendeletalkotási javaslat:**

Harkány Város Önkormányzatának Képviselő testülete a 2025. évi költségvetésének I. módosítását, az írásbeli előterjesztés, valamint a Pénzügyi Városfejlesztési, Kulturális és Idegenforgalmi Bizottság és a Jogi és Szociális Bizottság véleményezése alapján elfogadja és megalkotja Harkány Város Önkormányaztának 2025. évi I. költségvetés módosításáról szóló rendeletét.

A képviselő-testület 2024. október hó 03. napján megtartott alakuló ülésén döntött a társadalmi megbízatású polgármester, és a társadalmi megbízatású alpolgármesterek tiszteletdíjának és költségtérítésének a megállapításáról: 100/2024. (X. 03.), 106/2024. (X. 3.) és 107/2024. (X. 03.) képviselő-testületi határozatok.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) módosításáról szóló 2024. évi LVIII. törvény (a továbbiakban: Módtv.) 2024. november 29-én hatályba lépett, a módosítás érintette többek között a polgármesteri illetmény és tiszteletdíj megállapítására vonatkozó szabályokat. A Módtv. átmeneti rendelkezései alapján az illetményemelésre vonatkozó rendelkezéseket 2024. október 1-jétől kell alkalmazni.

Az Mötv. 71. § (1) – (4a) bekezdése határozza meg a polgármester illetményének az összegét, amely a módosítás eredményeként a KSH által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset függvényében kerül megállapításra.

A 2025. július 1-jétől alkalmazandó 2024. évre vonatkozó, Mötv. 71. § (4a) bekezdése szerinti illetményszámítási alap a Hivatalos Értesítő 2025. évi 11. számban megjelent KSH közlemény szerint 667.365 forint.

Az Mötv. 71. § (4) bekezdés e) pontja alapján a polgármester megbízatásának időtartamára havonta az 5001–10 000 fő közötti lakosságszámú település esetében a nemzetgazdasági átlagkereset két és félszeresének megfelelő összegű illetményre jogosult. Az Mötv. 71. § (5) bekezdése alapján a társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult.

A költségtérítés pedig továbbra is az illetmény, tiszteletdíj 15 %-ában kerül megállapításra az Mötv. 71. § (6) bekezdése alapján.

Harkány város esetében – mivel társadalmi megbízatásban került a polgármesteri tisztség ellátásra - ez a következőképpen alakul, tekintettel arra, hogy a lakosságszám meghaladja az 5000 főt:

|  |  |
| --- | --- |
| Tiszteletdíj | Költségtérítés |
| 834.200,- Ft | 125.130,- Ft |

A polgármester tiszteletdíjának összegszerű meghatározásakor a képviselő-testületnek nincs mérlegelési lehetősége, azonban határozatban kell deklarálnia azt milyen összegű tiszteletdíj illeti meg az adott település polgármesterét.

Az alpolgármesterek tiszteletdíja a polgármesterek juttatásához igazodik, ezért azokat is felül kell vizsgálni és képviselő-testületi ülésen tárgyalni, még akkor is, ha az aktuális összeg megfelel az új rendelkezéseknek.

Az Mötv. 80. § (2) bekezdése alapján a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester az Mötv. 80. § (3) bekezdése alapján tiszteletdíjának 15%-ában meghatározott összegű költségtérítésre jogosult.

Az alpolgármesteri tiszteletdíj a fentiek alapján tehát nem haladhatja meg 750.780,- Ft-ot, a költségtérítés pedig ehhez az összeghez igazodóan 112.617,- Ft.

A tiszteletdíjról szóló döntést azért láttuk szükségesnek jelen, költségvetési rendelet módosítás előterjesztésével egyidejűleg tárgyalni, mert 2024. október 1-jétől, illetve a 2025. évtől a Magyarország 2025. évi központi költségtérítéséről szóló 2024. évi XC. törvény 2. melléklet 2.1.1. Polgármesteri illetményhez és költségtérítéshez nyújtott támogatás jogcím alatt támogatást biztosít. A támogatás a legfeljebb 30 000 fő lakosságszámú községi, nagyközségi és városi önkormányzatokat illeti meg az egy lakosra jutó adóerő-képesség figyelembevételével. A folyósítás a 2025. évben havi összegben a nettó finanszírozás keretében történik. A támogatás felhasználási ideje tárgyév december 31. napja.

Szükségesnek tartjuk megjegyezni azt is, hogy 2026. július elsejétől ismételten szükségessé válik majd a tiszteletdíjra vonatkozó döntés meghozatala, mert akkor kerül közzétételre a nemzetgazdasági átlagkereset új összege.

Tájékoztatásul: A Magyarország helyi önkormányzatairól szóló 2011. évi CLXXXIX. törvény 49. § (1) bekezdése alapján: *„a képviselő-testület döntéshozatalából kizárható az, akit vagy akinek a közeli hozzátartozóját az ügy személyesen érinti. Az önkormányzati képviselő köteles bejelenteni a személyes érintettséget. A kizárásról az érintett önkormányzati képviselő kezdeményezésére vagy bármely önkormányzati képviselő javaslatára a képviselő-testület dönt. A kizárt önkormányzati képviselőt a határozatképesség szempontjából jelenlevőnek kell tekinteni.”*

Fentiekre tekintettel a képviselő-testületnek az alábbi határozati javaslatok alapján szükséges a polgármester, alpolgármesterek tiszteletdíját és költségtérítését meghatározni.

**Határozati javaslat:**

*A polgármester tiszteletdíjának és költségtérítésének megállapítására*

Harkány Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 71.§ (4) bekezdés e) pontja alapján, a 71.§ (4a), (5) és (6) bekezdésére is figyelemmel Baksai Endre Tamás polgármester tiszteletdíját 2025. július 1-jétől 834.200,- Ft-ban, költségtérítését 2025. július 1-jétől 125.130,- Ft-ban állapítja meg.

A képviselő-testület felkéri Bacsáné dr. Kajdity Petra jegyzőt, hogy a megállapított tiszteletdíj számfejtéséről és folyósításáról intézkedni szíveskedjen.

Határidő: Azonnal

Felelős: Bacsáné dr. Kajdity Petra jegyző

**Alpolgármesterek tiszteletdíjának változása esetén:**

**Határozati javaslat:**

*A képviselő-testület tagjai közül választott társadalmi megbízatású alpolgármester tiszteletdíjának és költségtérítésének megállapításáról*

Harkány Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 80. § (2) és (3) bekezdése alapján, Hosszúné Dávid Éva Margit a képviselő-testület tagjai közül választott társadalmi megbízatású alpolgármester tiszteletdíját 2025. július 1-jétől …………………….Ft-ban, költségtérítését 2025. július 1-jétől ………………… Ft-ban állapítja meg.

A képviselő-testület felkéri Bacsáné dr. Kajdity Petra jegyzőt, hogy a megállapított tiszteletdíj és költségtérítés számfejtéséről és folyósításáról intézkedni szíveskedjen.

Határidő: Azonnal

Felelős: Bacsáné dr. Kajdity Petra jegyző

**Határozati javaslat:**

*A társadalmi megbízatású külsős alpolgármester tiszteletdíjának és költségtérítésének megállapításáról*

Harkány Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 80. § (2) és (3) bekezdése alapján, Remmert Ferenc társadalmi megbízatású külsős alpolgármester tiszteletdíját 2025. július 1-jétől …………………….Ft-ban, költségtérítését 2025. július 1-jétől ………………… Ft-ban állapítja meg.

A képviselő-testület felkéri Bacsáné dr. Kajdity Petra jegyzőt, hogy a megállapított tiszteletdíj és költségtérítés számfejtéséről és folyósításáról intézkedni szíveskedjen.

Határidő: Azonnal

Felelős: Bacsáné dr. Kajdity Petra jegyző