**Harkány Város Önkormányzata Képviselő-testületének .../.... (...) önkormányzati rendelete**

**a közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet módosításáról**

[1] Harkány Város Önkormányzatának Képviselő-testülete annak érdekében, hogy a kivett saját használatú út megnevezésű ingatlanok vonatkozásában is élhessen közterület elnevezéssel, valamint a közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelete magasabb rendű jogszabályoknak való megfelelőségét biztosítsa,

[2] a Magyarország helyi önkormányzatairól szóló 2011. évi CLXXXIX. törvény 51. § (5) bekezdése és 143. § (3) bekezdésében és a digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet 132. § (2) bekezdésében foglalt felhatalmazás alapján, Magyarország Alaptörvénye 32. cikk (1) bekezdése a) pontjában meghatározott feladatkörében eljárva

[3] a közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet módosításáról az alábbi rendeletet alkotja:

**1. §**

A közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet 1. § (1) bekezdése helyébe a következő rendelkezés lép:

„(1) A rendelet hatálya Harkány Város közigazgatási területén a közterületekre, magánutakra, valamint a digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet 123. § (1) bekezdésében meghatározott ingatlanokra terjed ki.”

**2. §**

A közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet 2. § a)–c) pontja helyébe a következő rendelkezések lépnek:

*(E rendelet alkalmazásában:)*

„*a)* Közterület: a magyar építészetről szóló 2023. évi C. törvény 16. § 73. pontjában meghatározott terület.

*b)* Közterület elnevezése: a digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet 122.§ 8. pontja szerinti fogalom.

*c)* Házszám: digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet 122.§ 6. pontjában meghatározott megjelölés.”

**3. §**

A közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet II. Fejezete helyébe a következő rendelkezés lép:

*„II. Fejezet*

*Közterületek elnevezése*

**3. §**

(1) A település belterületén és külterületén a közterületeket el kell nevezni. A közterületek nevének megállapítása és megváltoztatása Harkány Város Önkormányzat Képviselő-testületének hatáskörébe tartozik.

(2) A közterület elnevezése a közterület nevéből és a közterület közlekedési vonatkozásából áll.

(3) A közterület név megállapítását vagy megváltoztatását kezdeményezheti:

*a)* polgármester

*b)* képviselő-testület

*c)* Harkány város közigazgatási területén lévő ingatlanok tulajdonosai, haszonélvezői

*d)* jegyző.

(4) A város közigazgatási területén több azonos elnevezésű közterület – ide nem értve az egymás folytatásában lévő, de különböző helyrajzi számon szereplő közterületeket – nem lehet.

(5) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

(6) Élő személyről közterületet elnevezni nem lehet.

(7) A személyről történő elnevezés során törekedni kell arra, hogy az elnevezés olyan személynek állítson emléket:

*a)* akinek közismert tevékenysége a társadalmi haladást, a nemzeti szellemi, anyagi gyarapodását szolgálta és személye közmegbecsülésnek örvend, vagy

*b)* aki a tudomány, művelődés, sport vagy a társadalmi élet egyéb területén kimagaslóan jelentőset tett vagy alkotott, és ezáltal személyének emléke megőrzésre méltó, vagy

*c)* akinek Harkány életében, történetében kiemelkedő szerepe volt, tevékenységével hozzájárult Harkány fejlődéséhez.

(8) Közterületet elnevezni külföldi állampolgárságú személyről is lehet, akinek élete, munkássága jelentős szerepet játszott hazánk vagy településünk életében.

(9) A személyről történő elnevezés esetén a közterület nevének meg kell egyeznie a személy által használt családi és utónévvel.

(10) Kizárólag családi nevet akkor lehet alkalmazni, ha a névadó személyiség csak így ismert, illetőleg az elnevezés egy családról történik.

(11) A közterület elnevezése során törekedni kell arra, hogy az elnevezés rövid és közérthető, a magyar nyelvhelyesség szabályainak megfelelő legyen.

(12) Az elnevezett közterület természetes folytatásaként nyíló útszakasz külön elnevezési eljárás nélkül a már elnevezett utca nevét veszi fel.

(13) A közterület elnevezése előtt figyelembe kell venni a Magyar Tudományos Akadémia ajánlását.

**Magánutak elnevezése**

**3/A. §**

(1) Magánút elnevezésére csak a digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet 132. § (2) bekezdésében meghatározott feltétel teljesülése esetén kerülhet sor.

(2) A magánút elnevezésére, elnevezésének megváltoztatására (továbbiakban együtt: magánút elnevezése) e rendelet 3-4. §-ában foglalt rendelkezéseit megfelelően kell alkalmazni azzal, hogy a magánút elnevezésére e rendelet 4. §-ában írt személyeken túl kizárólag a magánút tulajdonosa tehet javaslatot, valamint a magánút elnevezése tárgyában meghozandó döntés előtt – amennyiben a javaslatot nem a magánút tulajdonosa tette – ki kell kérni a magánút tulajdonosának véleményét is. Több tulajdonos egymástól eltérő véleménye esetén a Képviselő-testület a jogszabályoknak megfelelő és a helyi viszonyokhoz jobban alkalmazkodó elnevezést választja a tulajdonosok szándékától függetlenül is.

**A közterület elnevezésének eljárási szabályai**

**4. §**

(1) Új közterület kialakításánál a Képviselő-testület dönt az elnevezéséről. Meglévő közterület nevének módosítását abban az esetben lehet kérni, ha a közterület módosításával érintett ingatlantulajdonosok, haszonélvezők és az érintett közterületen lakcímmel rendelkezők legalább 60 %-a kéri írásban.

(2) A közterület elnevezés módosítása esetén az érintett ingatlantulajdonosoktól, haszonélvezőktől és az érintett közterületen lakcímmel rendelkezőktől javaslatot kell kérnie a polgármesternek az új közterület elnevezésére vonatkozóan.

(3) A javaslatokat a Képviselő-testület elé kell terjeszteni és az új közterület elnevezéséről – a javaslatok figyelembevételével – Képviselő-testület dönt.

(4) A megváltozott közterület elnevezéséről az érintett lakosságot (ingatlantulajdonosokat, haszonélvezőket, lakcímmel rendelkezőket) értesíteni kell írásban.

(5) A közterület elnevezésével kapcsolatos döntésről értesíteni kell a Baranya Megyei Kormányhivatal Siklósi Járási Hivatalát (Okmányirodát), az illetékes földhivatalt, az illetékes rendőrkapitányságot, a harkányi postahivatalt, az illetékes katasztrófavédelmi igazgatóságot (régi nevén: tűzoltóságot), a mentőállomást, a közmű-szolgáltatókat, a Baranya Megyei Cégbíróságot és a Közigazgatási és Elektronikus Közszolgáltatások Központi Hivatalát. Harkány Város Önkormányzatának hirdetőtábláján és a helyi újságban is közzé kell tenni a döntést.”

**4. §**

(1) A közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet 6. § (2) bekezdése helyébe a következő rendelkezés lép:

„(2) Társasházak esetén a társasházat el kell látni házszámmal és azon belül meg kell határozni a földszint vagy emelet számát, valamint az ajtó számát is.”

(2) A közterületek elnevezéséről és a házszám-megállapítás szabályairól szóló 2/2014. (II. 10.) önkormányzati rendelet 6. § (7) bekezdése helyébe a következő rendelkezés lép:

„(7) Telekegyesítéskor az eredeti házszámokat kötőjellel egymástól elválasztva kell feltüntetni.”

**5. §**

Ez a rendelet a kihirdetését követő napon lép hatályba.

Végső előterjesztői indokolás

A Képviselő-testület a 20/2017. (X. 27.) önkormányzati rendelettel módosította legutóbb a közterületek elnevezéséről és a házszám-megállapítás szabályairól szóló 2/2014. (II.10.) önkormányzati rendeletet (továbbiakban. Ör.). A legutóbbi módosítás egyik eleme az volt, hogy a külterületen lévő közterületeket is el kellett nevezni.

A 96/2018. (V.18.) sz. önkormányzati határozatban került sor a külterületi utak elnevezésére. Ezen határozatban több saját használatú út lett elnevezve, azonban a közterületek elnevezéséről és a házszám-megállapítás szabályairól szóló 2/2014. (II.10.) önkormányzati rendeletből az erre vonatkozó felhatalmazó rendelkezés hiányzik, így szükségessé és indokolttá vált a 2/2014. (II.10.) önkormányzati rendelet módosítása.

Több jogszabály változása miatt is indokolt az Ör. módosítása. Ilyen az épített környezet kialakításáról és védelméről szóló 1997. évi LXXVIII. törvény hatályon kívül helyezése és a magyar építészetről szóló 2023. évi C. törvény hatályba lépése.

2024. év végén hatályon kívül helyezésre került a központi címregiszterről és a címkezelésről szóló 345/2014. (XII.23.) Korm. rendelet. A központi címregiszterrel kapcsolatos szabályozást jelenleg a digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet tartalmazza, mely szintén érinti az Ör-t. A fenti magasabb szintű jogforrásokkal való összhang megteremtését biztosítja a jelen rendelet.