

Tárgy: Döntés a 7/2015. (II. 27.) önkormányzati rendeletben meghatározott iskolakezdési települési támogatások nyújtásáról

**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2025. június 27. napi RENDES ÜLÉSÉRE**

**11.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| VÉLEMÉNYEZÉSRE MEGKAPTA: | * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság |
| MEGTÁRGYALTA: | Tárgyalja a 2025.06.27-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 7/2015. (II. 27.) |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Határozat: egyszerű többség |
| TERJEDELEM:  MELLÉKLET: | 3 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. június 27. napján tartandó rendes testületi ülésére**

**ELŐTERJESZTÉS CÍME:** **Döntés a 7/2015. (II. 27.) önkormányzati rendeletben meghatározott iskolakezdési települési támogatások nyújtásáról**

**ELŐTERJESZTŐ: Bacsáné dr. Kajdity Petra, jegyző**

**ELŐTERJESZTÉST KÉSZÍTETTE: Regényiné dr. Börczi Vera, aljegyző**

Tisztelt Képviselő-testület!

Az iskolakezdési támogatás meghirdetése kérdésében a képviselő-testület adott év augusztus 31. napjáig dönthet a szociális és gyermekjóléti ellátásokról és a szociális és gyermekjóléti igazgatásról szóló 7/2015.(II.27.) számú rendelet (továbbiakban szociális rendelet) értelmében.

A szociális rendelet 2021. évi módosítása óta az alapösszegű iskolakezdési támogatás mellett -amelyre minden, életvitelszerűen Harkány településen élő bölcsődei, óvodai nevelésben részt vevő, illetve az általános-, és középiskolai tanulmányokat nappali képzésben folytató gyermekek jövedelemvizsgálat nélkül jogosult volt- a nehezebb anyagi körülmények között élő családokban nevelkedő gyermekek nagyobb, emelt összegű támogatásban részesülhetnek. A szociális rendelet 2022. évi módosítása szintén érintette az iskolakezdési támogatást, mivel a szociális rászorultsági elv érvényesülése okán – tekintettel a szociális normatíva felhasználására - az addigi alanyi jogon járó, alapösszegű támogatáshoz is jövedelmi jogosultsági feltétel került beépítésre, amely jövedelemhatár a szociális vetítési alap (28 500 Ft) tízszerese és amelynek való megfelelésről a kérelmező büntetőjogi felelőssége tudatában köteles nyilatkozni a kérelem nyomtatványon.

A hatályos szociális rendelet a következők szerint szabályozza az iskolakezdési ellátást:

***„10. Gyermekek és időskorúak települési támogatása***

***30/A. §***

*(1) Az önkormányzat -a támogatott vagyonára tekintet nélkül- a bölcsőde, óvoda - és általános, vagy középiskola kezdéséhez nyújtott települési támogatást állapít meg a (4) bekezdés szerinti, a támogatási típus meghirdetéséről szóló döntés esetén azon bölcsődés, óvodás, általános-, vagy középiskolás gyermek részére, aki szülőjével együtt életvitelszerűen Harkány településen él és a kérelmező szülő vagy más törvényes képviselő büntetőjogi felelőssége tudatában tett nyilatkozata szerint családjában az egy főre jutó havi jövedelem nem haladja meg szociális vetítési alap összegének tízszeresét.*

*(1a) Az (1) bekezdéstől eltérően Harkány Város Önkormányzata emelt összegű bölcsőde, óvoda - és általános, vagy középiskola kezdéséhez nyújtott települési támogatást állapít meg a (4) bekezdés szerinti, a támogatási típus meghirdetéséről szóló döntés esetén azon bölcsődés, óvodás, általános-, vagy középiskolás gyermek részére, aki szülőjével együtt életvitelszerűen Harkány településen él és családjában az egy főre jutó jövedelem nem haladja meg a szociális vetítési alap összegének 300 %-át. Az emelt összegű támogatásban részesülő jogosult az (1) bekezdés szerinti jövedelemvizsgálathoz nem kötött támogatásban nem részesülhet. Az emelt összegű támogatást kérelmező, de az emelt összegű támogatásra való jogosultság feltételeinek meg nem felelő kérelemmel érintett gyermeknek az (1) bekezdés szerinti támogatás állapítható meg, amennyiben az (1) bekezdés szerinti támogatás jogosultsági feltételeinek megfelel.*

*(2) A támogatás biztosításának feltétele, hogy:*

*a) a gyermek a bölcsődei, illetve óvodai nevelési évre, vagy az általános, illetve középiskolai tanévre nappali tagozatra beiratkozzon,*

*b) rendelkezzen érvényes jogviszony igazolással,*

*c) nyújtsa be a jelen rendelet 15. számú mellékletét képező formanyomtatványt.*

*d) emelt összegű bölcsőde, óvoda - és általános, vagy középiskola kezdéséhez nyújtott települési támogatás igénylése esetén az a)-c) pontban foglaltakon kívül a család egy főre jutó jövedelmének megállapításához nyújtsa be a rendelet 1. melléklete szerinti jövedelem és vagyonnyilatkozatot.*

*(3) Az intézményi jogviszony igazolást, valamint a jelen rendelet 15. számú mellékletét képező formanyomtatványt és az emelt összegű támogatás iránti kérelem esetén a jövedelem és vagyonnyilatkozatot a Harkányi Polgármesteri Hivatal Igazgatási Osztályán lehet benyújtani.*

*(4) A bölcsőde, óvoda, valamint az általános, vagy középiskola kezdéséhez nyújtott települési támogatás és emelt összegű bölcsőde, óvoda - és általános, vagy középiskola kezdéséhez nyújtott települési támogatás igénylésének lehetőségéről, valamint a támogatási összeg mértékéről a képviselő-testület a rendelkezésére álló költségvetési források figyelembevételével évente dönt, legkésőbb a tárgyév augusztus 31. napjáig. Amennyiben adott évben a Képviselő-testület a támogatási típus meghirdetéséről dönt, akkor adott év szeptember 01. napjától adott év szeptember 30. napjáig nyújtható be a támogatás iránti igény a (2) és (3) bekezdésekben írtak szerint. A beérkezett kérelmekről tárgyév október 30. napjáig a Szociális Bizottság dönt.”*

Tájékoztatásul a tavalyi évi támogatásról:

Az alapösszegű ellátást 12 000 Ft/gyermek, az emelt összegű (jövedelemvizsgálathoz kötött) ellátást pedig 36 000 Ft/gyermek összegben határozta meg a képviselő-testület az igénylési lehetőség meghirdetése során. 2024. évben összesen 213 db kérelem érkezett be, 337 fő gyermekre tekintettel. Ebből alapösszegű ellátás iránti kérelmet 279 fő gyermekre tekintettel, míg emelt összegű ellátás iránti kérelmet 58 fő gyermekre tekintettel terjesztettek elő. Az alapösszegű támogatás tehát 3.348.000,-Ft, míg az emelt összegű támogatás 2.088.000,- Ft kifizetésével járt, így az iskoláztatási támogatások biztosítása mindösszesen 5.436.000 Ft kiadást jelentett a tavalyi évben a szociális keret terhére.

A képviselő-testületnek tehát a támogatás meghirdetésének kérdésében, továbbá az igénylési lehetőség biztosítása esetében az alap- és emelt összegű támogatás mértékéről, esetlegesen a támogatás lehetséges formája (pénzbeli, természetbeni – pl. vásárlási utalvány) tekintetében szükséges döntést hoznia.

Amennyiben a támogatás kifizetését előbbre kívánja hozni a képviselő-testület, az esetben először a szociális rendeletet szükséges módosítani, tekintettel arra, hogy a támogatás meghirdetése, kérelmek benyújtása és elbírálása határideje is a szociális rendeletben került meghatározásra, számolni kell azonban azzal is, hogy a nyári szünet időtartama alatt hivatali igazgatási szünet, a képviselő-testület munkaterve (július és augusztus hónapra nem tervezett ülést a testület), valamint a kérelmezők szabadságolása miatt a kérelmek benyújtása, feldolgozása, valamint bírálata is problémás lehet.

Mindezek alapján az alábbi határozati javaslatot terjesztjük a Tisztelt Képviselő-testület elé:

Határozati javaslat

*Döntés a 2025/2026-os nevelési- és tanévkezdéshez nyújtott települési támogatások igénylési lehetőségének meghirdetéséről és a támogatások összegének megállapításáról*

1. Harkány Város Önkormányzatának Képviselő-testülete a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II. 27.) önkormányzati rendeletének (továbbiakban Ör.) 30/A. § (4) bekezdése alapján meghirdeti a 2025/2026-os nevelési- és tanévkezdéshez kapcsolódóan az Ör. 30/A.§ (1) bekezdése szerinti bölcsőde, óvoda - és általános, vagy középiskola kezdéséhez nyújtott települési támogatás, valamint az Ör. 30/A.§ (1a) bekezdése szerinti emelt összegű bölcsőde, óvoda - és általános, vagy középiskola kezdéséhez nyújtott települési támogatás igénylésének lehetőségét az alábbi támogatási összegekkel:
2. a 2025. évben a támogatási összeg az Ör. 30/A. § (1) bekezdés szerinti -alapösszegű- bölcsőde, óvoda - és általános, vagy középiskola kezdéséhez nyújtotttelepülési támogatás esetében **12 000 Ft/fő**,
3. a 2025. évben a támogatási összeg az Ör. 30/A. § (1a) bekezdés szerinti -emelt összegű- bölcsőde, óvoda - és általános, vagy középiskola kezdéséhez nyújtotttelepülési támogatás esetében **36 000 Ft/fő**.
4. A támogatások pénzbeli ellátásként kerülnek kifizetésre. A Képviselő-testület felkéri a jegyzőt, hogy gondoskodjon a fenti támogatások igénylési lehetőségének helyben történő meghirdetéséről.

Határidő: azonnal

Felelős: jegyző

Kelt: Harkány, 2025. 06. 19.

Regényiné dr. Börczi Vera aljegyző sk.