Tárgy: Döntés az Ipari Park Üzemeltetési Szabályzatának a módosításáról

Melléklet: Üzemeltetési szabályzat tervezet egységes szerkezetben



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2025. június 27-i RENDES ÜLÉSÉRE**

**12.) Napirendi pont**

|  |  |
| --- | --- |
| ELŐTERJESZTŐ: | Baksai Endre Tamás  Polgármester |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság | **-** |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 132/2023. (X.27.) |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  Üzemeltetési szabályzat tervezet egységes szerkezetben |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzata 2025. június 27. napján tartandó rendes képviselő-testületi ülésére.**

**ELŐTERJESZTÉS CÍME: Döntés az Ipari Park Üzemeltetési Szabályzatának a módosításáról**

**ELŐTERJESZTŐ: Baksai Endre Tamás, polgármester**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Képviselő-testület!**

**I. Előzmények:**

A TOP-1.1.1-16-BA1-2017-00005 Ipari parkok, iparterületek fejlesztése - Harkányi iparterület fejlesztése c. projekt keretében kialakításra került 7 db telek belső, iparterületen belüli elérhetősége és a telkeket feltáró vonalas infrastruktúra, így ezen telkek (az 1/53 hrsz-ú ingatlan kivételével, amely bérbeadással kerül hasznosításra) vállalkozások számára gazdasági tevékenység végzésére eladhatóvá váltak. Jelenleg két telek értékesítésére nem került még sor, annak ellenére, hogy ezen telkek vonatkozásában is már több alkalommal lefolytatásra került az értékesítési eljárás. A fenti területek azonban nem önálló és mindentől független ingatlanok, mert mind részét képezik a harkányi iparterület (ipari park) egységének, amelynek üzemeltetésére vonatkozóan a telkek értékesítését követően is gondoskodnia kell az önkormányzatnak. A területen ugyanis továbbra is maradnak önkormányzati tulajdonban álló utak, térvilágítás, wifi, kamerarendszer és az 1/53 hrsz-ú ingatlan (HVG Kft. székhely) a rajta lévő épülettel együtt.

Fentiekre tekintettel a képviselő-testület 2023. október 27. napján megtartott ülésén (*132/2023. (X. 27.) határozat*) elfogadta az Ipari Park Üzemeltetési szabályzatát (a továbbiakban: szabályzat). Tekintettel arra, hogy a HVG. Zrt.-vel (azóta HVG Kft.) kötött feladat-ellátási szerződés nem tartalmazta a HVG Zrt. Ipari park üzemeltetésére vonatkozó feladatát, szükségessé vált a feladat-ellátási szerződés módosítása, melyet a képviselő-testület 2024. február hó 15. napján megtartott ülésén elfogadott *(15/2024. (II. 15.) határozat)*, így az Ipari Park üzemeltetése átkerült a HVG Kft. által ellátott feladatok közé.

Az átadás óta valamennyi, a szabályzatban az üzemeltető által vállalt kötelezettség teljesítésre került, így a szabályzat 2.8. pontjában rögzített hozzájárulás mértéke is kiszámlázható ingatlanonként.

**II. Az üzemeltetési szabályzatot érintő módosítások**

A szabályzat 6.2. pontja szerint: *„A képviselő-testület fenntartja magának a jogot, hogy a szabályzat tartalmát a felmerült problémákra, a körülmények változására, vagy új igényekre tekintettel határozatával bármikor módosítsa.”*

Az üzemeltetési szabályzat elfogadása óta eltelt időszakban az alábbi módosítások váltak szükségessé:

1. HVG Zrt. átalakulásából és székhelyváltozásából adódó átvezetés
2. A hozzájárulás mértékének pontosítása a szabályzat 2.8. pontjában. Jelenleg a hozzájárulás mértéke a szabályzat alapján az infláció mértékével emelkedik, a fogalom pontosítása szükséges. Javasoljuk a szolgáltatásokra vonatkozó fogyasztói árindex alapulvételét. Ez a 2025. év vonatkozásában – a 2024. évi adatok alapján – 32.040,- Ft + ÁFA összeget jelent ingatlanonként.
3. A szabályzat nem tartalmaz részletes rendelkezést az ipari parkban lévő ingatlanok ivóvíz és szennyvíz ellátásának biztosítására vonatkozóan: *„Ivóvíz és szennyvíz: Telkenként biztosított a vezetékes ivóvíz ellátás és megoldott a vezetékes szennyvíz elvezetése is.”* Az ellátottság műszaki felmérését követően új pontként kerül bevezetésre az alapdíj és a vízfogyasztás továbbszámlázásának a rendezése.
4. Pontosításra kerülnek a közműves ellátottságra vonatkozó rendelkezések.

Fentiekre tekintettel tisztelettel kérem a képviselő-testületet, hogy az előterjesztést megtárgyalni és az alábbi határozati javaslatot elfogadni szíveskedjenek!

**Határozati javaslat**

*a Harkányi Iparterület (Ipari Park) Üzemeltetési Szabályzat módosításáról és a módosításokkal egységes szerkezetbe foglalt szabályzat elfogadásáról*

Harkány Város Önkormányzat Képviselő-testülete a Harkányi Iparterület (Ipari Park) Üzemeltetési Szabályzatának jelen előterjesztésben foglalt módosításaival egyetért, és a módosításokkal egységes szerkezetbe foglalt szabályzatot a határozat melléklete szerinti tartalommal elfogadja.

A képviselő-testület felkéri a Harkányi Városgazdálkodási Kft. ügyvezetőjét, hogy az üzemeltetés során a szabályzatban foglaltak alapján járjon el, valamint felkéri a jegyzőt, hogy az egyes közüzemi szolgáltatásokra vonatkozó továbbszámlázásokat a szabályzatban foglalt előírások alapján végezze.

Határidő: azonnal

Felelős: HVG Kft. ügyvezető, jegyző